Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 397/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„Estepa“

EU št.: PDO-ES-0341-AM02 – 15.11.2021

ZOP (X) ZGO ( )

1. Skupina vložnikov in pravni interes

Consejo Regulador de la Denominación de Origen Protegida „Estepa“ [Regulativni svet za zaščiteno označbo porekla „Estepa“]; naslov: Polígono Industrial Sierra Sur, Avda. del Mantecado 7, 41560 Estepa (Sevilla), telefon: +34 955912630–607436353, e-naslov: secretaria@doestepa.es

Regulativni svet za zaščiteno označbo porekla „Estepa“ ima pravno sposobnost in pravni interes za vložitev tega zahtevka za spremembo v skladu s členom 13(2), točka (a), zakona vlade Andaluzije št. 2/2011 z dne 25. marca 2011 o ribištvu in kakovosti živil.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☐ Povezava

☐ Označevanje

☐ Drugo

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. Spremembe

5.1 Oddelek B specifikacije proizvoda z naslovom Fizikalno-kemijske in organoleptične značilnosti olja in točka 3.2 enotnega dokumenta z naslovom Opis proizvoda, za katerega se uporablja ime iz točke 1, sta spremenjena tako:

— Dodana je analizna metoda K268.

K270 ali K268: ≤ 0,18

Razlog:

Analizna metoda K268 bi se morala šteti za enakovredno analizni metodi K270, ki je trenutno navedena v specifikaciji proizvoda, v skladu z Uredbo Komisije (EGS) št. 2568/91 z dne 11. julija 1991 o značilnostih oljčnega olja in olja iz oljčnih tropin ter o ustreznih analiznih metodah (2).

— Dodane so vrednosti 2/1, 2/2, 2/6, 3/1, 3/2, 3/6, 4/1, 4/2, 4/3, 4/4, 4/5, 4/6, 4/7, 4/8, 4/9, 4/10, 5/1, 5/2, 5/3, 5/4, 5/5, 5/6, 5/7, 5/8, 5/9, 5/10, 6/1, 6/2, 6/3, 6/4, 6/5, 6/6, 6/7, 6/8, 6/9, 6/10, 7/1, 7/2, 7/3, 7/4, 7/5, 7/6, 7/7, 7/8, 7/9 in 7/10 na lestvici ABT.

Razlog:

Z uvedbo teh novih vrednosti je specifikacija proizvoda prilagojena tako, da zajema ekstra deviška oljčna olja, ki jih na geografskem območju ZOP „Estepa“ zdaj proizvajajo zaradi novih nasadov in podnebnih sprememb, pri čemer so odlične kakovosti, vendar trenutno niso zajeta z razponom barv in zato ne morejo uporabljati označbe.

— Nove merske enote za polifenole in tokoferole ter pravilna opredelitev analizne metode.

Polifenoli: ≥ 405 mg/kg za vse vrste olja, razen za enosortno olje arbequina: ≥ 250 mg/kg.

Tokoferoli: ≤ 261,1 mg/kg.

Analizne metode.

Polifenoli: tekočinska kromatografija v povezavi z UV-detektorjem z nizom diod (mg/kg) ali kolorimetrija z UV-spektrofotometrijo v mg/kg kavne kisline.

Tokoferoli: tekočinska kromatografija v povezavi s fluorescenčnim detektorjem (mg/kg).

Razlog:

Veljavna merska enota za polifenole in tokoferole (ppm) je nadomeščena z ekvivalentom mg/kg, ki se najpogosteje uporablja v zakonodaji in znanstveni literaturi.

— Prilagojen je delež sort oljk v oljih, ki so mešanica sort hojiblanca, arbequina, manzanilla, picual in lechín de sevilla.

Besedilo veljavne specifikacije proizvoda:

— hojiblanca, arbequina, manzanilla, picual in lechín de sevilla: — hojiblanca: najmanj 35 %, — arbequina: najmanj 15 %, — druge sorte: vsaj 5 %.

Spremenjena specifikacija proizvoda:

— hojiblanca, arbequina, manzanilla, picual in lechín de sevilla:

oljke sorte hojiblanca, ki se obirajo samo novembra, morajo predstavljati vsaj 35 %.

Razlog:

Sedanji najmanjši delež sekundarnih sort (arbequina, manzanilla, picual in lechín) bi bilo treba črtati, ker te sorte le malo vplivajo na organoleptične značilnosti in ker je težko preveriti skladnost. Značilnosti olja določata zgodnje (novembrsko) obiranje oljk sorte hojiblanca in dejstvo, da ta sorta predstavlja več kot 35 % mešanice, medtem ko druge sorte prispevajo le aromatične odtenke.

5.2. Oddelek C specifikacije proizvoda z naslovom Geografsko območje in točka 4 enotnega dokumenta z naslovom Jedrnata opredelitev geografskega območja sta spremenjena tako:

geografsko območje je razširjeno, in sicer so dodani sosednja občina Martín de la Jara ter več katastrskih poligonov v občinah Écija (33, 34, 35, 36, 37 in 38) in Osuna (17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 96, 97, 102, 104 in 105).

Razlog:

Geografsko območje ZOP „Estepa“ bi bilo treba razširiti, saj so sorte oljk, ki se pridelujejo v zadevnih občinah, ter podnebne, talne in pridelovalne razmere podobne tistim na obstoječem območju, kar omogoča, da se ohranijo vzročna povezava in značilnosti ekstra deviškega oljčnega olja z ZOP „Estepa“.

5.3. Oddelek D specifikacije proizvoda z naslovom Dokaz, da proizvod izvira iz geografskega območja, je spremenjen tako:

v točki 1, tretji odstavek, je besedilo „Med tržnim letom in po njem“ nadomeščeno s „Skozi vse leto [...]“.

V točki 4, četrti odstavek, je besedilo „odobritev, ki jo izda laboratorij“ nadomeščeno z ustreznejšim besedilom „odobritev, ki jo izda osebje, pristojno za kakovost, ali vodstvo oljarne“.

Poleg tega sta peti in šesti odstavek nadomeščena z besedilom v nadaljevanju, saj sedanje besedilo opisuje postopke, ki vključujejo več zadolžitev v papirni obliki še iz časov, ko so bili informacijski sistemi in načini sledljivosti manj napredni in manj digitalizirani:

„Oddelek za kakovost in laboratorijske postopke določi sestavo serije, pri čemer je treba za vsak sklic v seriji navesti število kilogramov. Premik vsake serije iz oljarne v polnilnico se zabeleži v računalniško podprtem sistemu sledljivosti. Za zagotavljanje sledljivosti se v računalniško podprtem postopku sledljivosti zabeležijo lokacija, identifikacija, registracija in označevanje ekstra deviškega oljčnega olja v skladiščih kombinirane oljarne in polnilnice.“

V točki 5 je besedilo „Število certifikacijskih oznak, ki jih izda regulativni svet [...]“ nadomeščeno z besedilom „Število certifikacijskih oznak, ki jih izda ali dodeli regulativni svet [...]“.

5.4. V oddelku E specifikacije proizvoda z naslovom Metoda proizvodnje so v točki a.1) z naslovom Obiranje dodana naslednja odstopanja od pravil:

Besedilo veljavne specifikacije proizvoda:

Obiranje oljk sorte arbequina se lahko podaljša do 30. decembra, obiranje drugih sort pa do 15. januarja.

Spremenjena specifikacija proizvoda:

Obiranje oljk sorte arbequina traja do 30. decembra, obiranje drugih sort pa do 15. januarja. To obdobje se lahko podaljša do 31. januarja, če obiranje ni mogoče zaradi vremenskih razmer ali če predpisanih rokov ni mogoče upoštevati zaradi drastično povečane količine pridelka. Regulativni svet mora odobriti morebitno podaljšanje obdobja obiranja oljk in obvestiti vse gospodarske subjekte.

Razlog:

Obdobje obiranja oljk bi se moralo podaljšati do 31. januarja, saj je bilo ugotovljeno, da je mogoče do tega datuma nadaljevati proizvodnjo ekstra deviškega oljčnega olja ustrezne kakovosti v skladu s specifikacijo proizvoda, kar zadeva njegove fizikalne, kemijske in organoleptične lastnosti. Takšno podaljšanje odobri regulativni svet, če obiranje ni mogoče zaradi vremenskih razmer ali če se količina pridelka drastično poveča, pri čemer je treba vnaprej obvestiti vse gospodarske subjekte.

ENOTNI DOKUMENT

„Estepa“

EU št.: PDO-ES-0341-AM02 – 15.11.2021

ZOP (X) ZGO ( )

1. Ime [zop ali zgo]

„Estepa“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti (maslo, margarina, olje itn.)

3.2. Opis proizvoda, za katerega se uporablja ime iz točke 1

Ekstra deviško oljčno olje, pridobljeno iz plodov oljke (Olea europaea, L.), katere sorte so navedene v nadaljevanju. Obstajajo štiri vrste olja:

— hojiblanca, arbequina, manzanilla, picual in lechín de sevilla,

— hojiblanca in arbequina,

— hojiblanca,

— arbequina.

Vse vrste ekstra deviškega oljčnega olja morajo biti obvezno pridobljene z mehanskimi ali fizikalnimi postopki, ki ne vplivajo na kakovost, tako da olja ohranijo okus, aromo in značilnosti plodov, iz katerih so pridobljena.

Oljke morajo spadati med dovoljene sorte, obirati se morajo neposredno z dreves in ob stopnji zrelosti, ki zagotavlja olja z značilno sadežnostjo.

Označba porekla se lahko uporablja le za ekstra deviška oljčna olja, ki po staranju v kleteh izpolnjujejo naslednje zahteve:

mediana sadežnosti: ≥ 4,5;

mediana grenkosti: ≥ 3 in ≤ 6;

mediana pikantnosti: ≥ 3 in ≤ 6;

kislost (v %): ≤ 0,3;

peroksidno število (mEq O2/kg): ≤ 15;

absorpcija ultravijolične svetlobe (K270 ali K268): ≤ 0,18 mEq aktivnega kisika na kilogram olja;

naravni antioksidanti, polifenoli (% kavne kisline): ≥ 405 (mg/kg);

naravni antioksidanti, polifenoli (% kavne kisline) oljk sorte arbequina: ≥ 250 (mg/kg);

oksidacijska stabilnost (sistem Rancimat), izmerjena v urah (100 oC ali 120 oC pri zračnem pretoku 10 l/h): ≥ 43,6 h pri 100 oC in ≥ 7 h pri 120 oC;

tokoferoli: ≤ 261,1 mg/kg.

Barva olja se lahko na lestvici ABT spreminja med naslednjimi vrednostmi: 2/1, 2/2, 2/3, 2/4, 2/5, 2/6, 3/1, 3/2, 3/3, 3/4, 3/5, 3/6, 4/1, 4/2, 4/3, 4/4, 4/5, 4/6, 4/7, 4/8, 4/9, 4/10, 5/1, 5/2, 5/3, 5/4, 5/5, 5/6, 5/7, 5/8, 5/9, 5/10, 6/1, 6/2, 6/3, 6/4, 6/5, 6/6, 6/7, 6/8, 6/9, 6/10, 7/1, 7/2, 7/3, 7/4, 7/5, 7/6, 7/7, 7/8, 7/9 in 7/10.

Ta olja imajo zaradi zgodnjega obiranja sadežnost, ki bolj spominja na zelene kot zrele plodove, v splošnem pa ustreza stanju med zeleno in zrelo oljko.

Glede na sorto oljk imajo zaščitena olja različne značilnosti, opisane v nadaljevanju.

— Hojiblanca, arbequina, manzanilla, picual in lechín de sevilla

Oljke sorte hojiblanca, ki se obirajo izključno novembra, morajo predstavljati vsaj 35 %.

Ta vrsta olja ima sadežnost zelenih oljk, ki bolj spominja na zelene kot zrele plodove, s srednjo intenzivnostjo. V ustih ima značilno grenkobo in ostrost olj, ki se pridelujejo v začetku sezone.

— Hojiblanca in arbequina

Olje je sestavljeno iz 20–80 % ekstra deviškega oljčnega olja iz oljk sorte hojiblanca in 80–20 % ekstra deviškega oljčnega olja iz oljk sorte arbequina.

Ta vrsta olja ima sadežnost zelenih oljk, ki bolj spominja na zelene kot zrele plodove. V ustih ima značilno grenkobo in ostrost olj, ki se pridelujejo v začetku sezone.

— Hojiblanca

100 % ekstra deviško oljčno olje, tj. olje, pridelano izključno iz oljk sorte hojiblanca.

Ta vrsta olja ima sadežnost zelenih oljk, ki bolj spominja na zelene kot zrele plodove.

V ustih ima značilno grenkobo in ostrost olj, ki se pridelujejo v začetku sezone.

— Arbequina

100 % ekstra deviško oljčno olje, tj. olje, pridelano izključno iz oljk sorte arbequina.

Ekstra deviško oljčno olje z ZOP „Estepa“ ima sadežnost zelenih oljk, ki bolj spominja na zelene kot zrele plodove, z uravnoteženim grenko-pikantnim okusom.

3.3. Krma (samo za proizvode živalskega izvora) in surovine (samo za predelane proizvode)

Ni relevantno.

3.4. Posebne faze proizvodnje, ki jih je treba izvajati na opredeljenem geografskem območju

Gojenje oljk in proizvodnja olja.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ni relevantno.

3.6. Posebna pravila za označevanje proizvoda, za katerega se uporablja registrirano ime

Na etiketah in certifikacijskih oznakah je obvezna navedba „Zaščitena označba porekla ‚Estepa‘“.

Trgovske etikete vseh registriranih gospodarskih subjektov mora odobriti regulativni svet.

Vse vrste embalaže, v katerih se olje sprosti na potrošniški trg, morajo biti opremljene z garancijsko nalepko in oštevilčeno etiketo ali certifikacijsko oznako, ki jo izda regulativni svet, v skladu z navedbami iz priročnika za kakovost in postopke, pri čemer se nalepijo v skladišču, oljarni ali polnilnici v obliki, ki ne omogoča ponovne uporabe.

4. Jedrnata opredelitev geografskega območja

Območje zajema 12 občin v pokrajini Sevilla, in sicer Aguadulce, Badolatosa, Casariche, Estepa, Gilena, Herrera, Lora de Estepa, Marinaleda, Pedrera, La Roda de Andalucía, El Rubio in Martín de Jara, katastrske poligone 33–38 v občini Écija, poligone 17–33, 96, 97, 102, 104 in 105 v občini Osuna ter območje v eni od občin v pokrajini Córdoba: Puente Genil, natančneje območje, imenovano Miragenil.

5. Povezava z geografskim območjem

5.1 Posebnosti geografskega območja

Apnenčasta tla, pomanjkanje vode v regiji Estepa in celinsko podnebje, za katero so značilna vroča poletja in mrzle zime, so dejavniki, zaradi katerih oljke hitreje dozorijo.

Študije kažejo, da ta vrsta tal pripomore k večji koncentraciji antioksidantov, ki so zlasti pomembni s prehranskega vidika, in sicer tokoferolov, zlasti alfa-tokoferolov, ki so prevladujoči antioksidanti (> 90 %).

Ta geografska danost v povezavi z dejstvom, da so številni oljčni nasadi v regiji Estepa tradicionalno namenjeni pridelavi „namiznih“ oljk (približno 30 % celotne proizvodnje oljk je namenjenih industriji namiznih oljk), pomeni, da je tradicionalno obiranje zelo zgodnje. To je rezultat naravnih dejavnikov, saj oljke zaradi sestave tal in podnebja hitreje dozorijo, in prakse neprekinjenega obiranja, saj se obiranje namiznih oljk, ki se začne septembra, prekriva z obiranjem oljk, namenjenih proizvodnji olja, ali pa temu sledi.

Te prakse prispevajo k prepoznavnim kemijskim in organoleptičnim značilnostim olja.

5.2 Posebnosti proizvoda

— Za olja z ZOP „Estepa“ je značilna izrazita grenkost, ki v povprečju znaša med 3 in 6.

— Sadežnost je neprimerljiva, saj je višja od 4,5, kar je ena od najvišjih zahtev v Evropski uniji.

— Vsebujejo več fenolnih spojin kot olja, proizvedena iz drugih sort, in kot olja, pridobljena iz istih sort, ki se gojijo drugje.

— Visoka oksidacijska stabilnost.

— Visoka koncentracija pigmentov, natančneje klorofilov in karotenov (lestvica ABT).

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Obstajata dve vrsti dejavnikov: naravni dejavniki (ekosistem) in človeški dejavniki. Ti agronomski dejavniki so razlog za višjo vsebnost polifenolov in tokoferolov, kot je navedeno v specifikaciji proizvoda.

Prst v regiji je revna z organskimi snovmi, pokrajina pa je večinoma apnenčasta. To določa izbiro kultur, v tem primeru oljk ter nekaterih trdoživih in trpežnih sort rastlin, ki so se tem razmeram prilagodile bolje kot katera koli druga rastlina. Tako je 95 % kmetijskih površin v regiji Estepa zasajenih z oljkami.

Dejstvo, da je v regiji veliko oljčnih nasadov, zlasti sorte hojiblanca, pa tudi drugih dovoljenih sort, ki rastejo na apnenčastih tleh, je ob upoštevanju posebnih značilnosti teh sort razlog, da imajo proizvedena olja prepoznavne organoleptične lastnosti in so veliko bolj sadna kot druga olja.

Študije kažejo, da ta vrsta apnenčastih tal pripomore k večji koncentraciji antioksidantov, ki so zlasti pomembni s prehranskega vidika, in sicer tokoferolov.

Drug naravni dejavnik, ki pomembno vpliva na naša olja, so lokalne podnebne razmere, saj so olja zaradi vodnega stresa, ki ga povzroča pomanjkanje vode v regiji Estepa, bolj grenka od olj, proizvedenih drugje, tudi iz istih sort.

Poleg tega pičle padavine skupaj s podnebnim dejavnikom, to je poletji, ki so zaradi celinskega podnebja milejša kot na drugih sosednjih območjih, povzročijo, da oljke hitreje dozorijo, zato je obiranje zgodnejše.

Nazadnje, odločilno vlogo ima človeški dejavnik. Dejstvo, da je precejšen del oljčnih nasadov v regiji Estepa že od nekdaj namenjen pridelavi „namiznih“ oljk (približno 30 % celotne proizvodnje oljk je namenjenih industriji namiznih oljk), pomeni, da se obiranje tradicionalno začne bolj zgodaj kot drugje po svetu. To je rezultat naravnih dejavnikov, saj oljke zaradi sestave tal in podnebja hitreje dozorijo, in prakse neprekinjenega obiranja, saj se obiranje namiznih oljk, ki se začne septembra, prekriva z obiranjem oljk, namenjenih proizvodnji olja, ali pa temu sledi.

Te prakse prispevajo k prepoznavnim kemijskim in organoleptičnim značilnostim olja.

Sklic na objavo specifikacije

https://juntadeandalucia.es/export/drupaljda/PliegoEstepamodificado2.pdf

ali na spletni strani regionalnega ministrstva za kmetijstvo, ribištvo in trajnostni razvoj (https://www.juntadeandalucia.es/organismos/agriculturaganaderiapescaydesarrollosostenible.html), in sicer s klikom na: Areas de actividad (Področja dejavnosti), nato Industrias y Cadena Agroalimentaria (Živilskopredelovalna industrija), nato Calidad (Kakovost), nato Denominaciones de Calidad (Označbe kakovosti) in na koncu Aceite de Oliva Virgen Extra (Ekstra deviško oljčno olje).

(1) UL L 343, 14.12.2012, str. 1.

(2) UL L 248, 5.9.1991, str. 1.